Poskytnutie humanitárnej pomoci Demokratickej socialistickej republike Srí Lanka a návrh na poskytnutie humanitárnej a posthumanitárnej pomoci na obnovu a revitalizáciu  krajín južnej a juhovýchodnej Ázie

Materiálna humanitárna pomoc Demokratickej socialistickej republike Srí Lanka   

Prostredníctvom Monitorovacieho a informačného centra Európskej komisie bola Slovenská republika spoločne s ďalšími krajinami v dopoludňajších hodinách dňa                 26. decembra 2004 informovaná o rozsiahlej prírodnej katastrofe, ktorá postihla oblasti juhovýchodnej Ázie a súčasne  o požiadavke materiálnej pomoci Demokratickej socialistickej republike Srí Lanka. 
Špecifikáciou boli počiatočné požiadavky upresnené na potreby dodávok 
-	helikoptér,
-	prenosných, resp. pojazdných sanitačných zariadení,
-	zdravotníckej pomoci,
-	stanov.

Požiadavky vyplynuli z potreby vyhľadávania a záchrany postihnutých domácich obyvateľov a turistov, poskytnutia zdravotníckej pomoci raneným a zabezpečenia nutného ubytovania pre všetkých, ktorí zostali bez prístrešia. Podľa prvých poskytnutých informácií práve Demokratická socialistická republika Srí Lanka bola najviac postihnutá prírodným živlom.
Na základe obdržanej žiadosti sa konala v popoludňajších hodinách dňa 26. decembra 2004 na Ministerstve vnútra Slovenskej republiky pracovná porada, na ktorej sa zúčastnili zástupcovia Ministerstva zdravotníctva Slovenskej republiky, Ministerstva zahraničných vecí Slovenskej republiky, Správy štátnych hmotných rezerv Slovenskej republiky, Úradu civilnej ochrany, Prezídia Hasičského a záchranného zboru, komunikačného odboru  Ministerstva vnútra Slovenskej republiky a Mediky SK, a. s.
Poradou boli všetci účastníci informovaní o obdržanej žiadosti a zaviazaní preverením možností vlastných inštitúcií podieľať sa na splnení žiadosti.
Predložením možností zainteresovaných inštitúcií na porade konanej v dopoludňajších hodinách dňa 27. decembra 2004 na Ministerstve vnútra Slovenskej republiky bola spracovaná špecifikácia materiálu uvedeného v prílohe č.1,  ktorý bol vyčlenený zo zásob Správy štátnych hmotných rezerv Slovenskej republiky a Ministerstva vnútra Slovenskej republiky.
 Finančné vysporiadanie materiálnej humanitárnej pomoci, poskytnutej z rozpočtovej kapitoly Správy štátnych hmotných rezerv Slovenskej republiky bolo podmienené aplikáciou príslušných účtovných a daňových právnych predpisov.
Hodnota pomoci, vyčíslená v prílohe č.1 bola stanovená na základe evidenčných cien, ktoré však nezodpovedajú dnešným reálnym cenám. Pre obnovu zásob Správy štátnych hmotných rezerv Slovenskej republiky adekvátnymi materiálovými položkami je nutné uvažovať s cenami vyššími cca desaťnásobne. To znamená, že na nákup náhradných položiek do jej zásob je potrebné uvoľniť pre Správu štátnych hmotných rezerv Slovenskej republiky z rozpočtovej kapitoly Všeobecná pokladničná správa čiastku  3 330 tis. Sk. 
V zmysle uznesenia vlády Slovenskej republiky č. 1223/2002 je možné uvažovať s obnovou materiálových zásob v humanitárnych skladoch Ministerstva vnútra Slovenskej republiky iba do výšky 20% z vyčlenených finančných prostriedkov pre Ministerstvo vnútra Slovenskej republiky pre príslušný rok. To konkrétne znamená, že v roku 2005 bude možné v optimálnom prípade nakúpiť materiál v hodnote 900 tis. Sk, čo ďalej prehĺbi deficit materiálu v skladoch i vzhľadom na skutočnosť, že v predchádzajúcich rokoch boli vyčlenené finančné prostriedky v plnom rozsahu použité na úhradu operatívnych výdavkov a dopravu, a tým nebolo možné dopĺňať uvoľnený materiál.
Z uvedeného vyplýva, že pre obnovu uvoľnených materiálových položiek pre Demokratickú socialistickú republiku Srí Lanka z humanitárnych skladoch Ministerstva vnútra Slovenskej republiky je potrebných 3 400 tis. Sk.
Okrem úhrady poskytnutého materiálu boli hradené dopravné výdavky za let leteckého špeciálu Leteckého útvaru Ministerstva vnútra Slovenskej republiky, ktorý zabezpečoval prepravu humanitárnej pomoci na letisko v Colombe a dovoz klientov cestovnej kancelárie Leonardo z Demokratickej socialistickej republiky Srí Lanka do Bratislavy. Výdavky vo výške cca    4 000 tis. Sk boli hradené z rozpočtu Ministerstva vnútra Slovenskej republiky pre rok 2004.

Návrh na poskytnutie humanitárnej a posthumanitárnej pomoci na obnovu a revitalizáciu krajín južnej a juhovýchodnej Ázie formou finančného príspevku a grantov 

Posledné správy o obetiach a materiálnych škodách žiaľ vysoko prevýšili pôvodné odhady nešťastia v južnej a juhovýchodnej Ázii. Vyspelé krajiny preto postupne znásobujú vyčlenenú finančnú i materiálnu pomoc (aktuálne údaje o výške pomoci niektorých členských krajín sú v prílohe č.2). Medzinárodná donorská komunita sa mobilizuje a od Slovenskej republiky, ktorá je súčasťou tejto komunity, sa  očakáva prístup zodpovedajúci členskej krajine Organizácie pre ekonomickú spoluprácu a rozvoj a Európskej únie. 

Súčasťou predkladaného materiálu je preto návrh na poskytnutie ďalšej humanitárnej pomoci oblastiam juhovýchodnej Ázie postihnutým prírodnou katastrofou. Navrhovaná pomoc pozostáva z dvoch foriem, ktoré sa vhodne dopĺňajú.  
1.	Finančný príspevok na humanitárnu pomoc prostredníctvom Medzinárodného výboru Červeného kríža vo výške 4 500 tis. Sk, Úradu Organizácie Spojených národov pre koordináciu humanitárnych záležitostí vo výške 7 000 tis. Sk a Slovenského Červeného kríža vo výške 500 tis. Sk
2.	Granty pre slovenské subjekty na posthumanitárne projekty v celkovej hodnote       10 000 tis. Sk.

1. Finančný príspevok na humanitárnu pomoc prostredníctvom Medzinárodného výboru Červeného kríža, Úradu Organizácie Spojených národov pre koordináciu humanitárnych záležitostí a Slovenského Červeného kríža

Medzinárodný výbor Červeného kríža a Úrad Organizácie spojených národov pre koordináciu humanitárnych záležitostí patria k  najaktívnejším článkom humanitárnej akcie v juhovýchodnej Ázii. Finančný príspevok je preto zárukou jeho efektívneho využitia a zároveň posilní dlhodobú úzku spoluprácu Slovenskej republiky s týmito medzinárodnými organizáciami. Z finančných prostriedkov, uvoľnených pre Slovenský Červený kríž budú hradené výdavky na cestovné, poistné, nevyhnutné očkovania, nevyhnutnú výbavu a zdravotný materiál pre štvorčlenný zdravotný tím na tri týždne, zložený z lekára, zdravotnej sestry, profesionálneho záchranára a riaditeľa krízového manažmentu Slovenského Červeného kríža. Prostriedky vo výške 12 000 tis. Sk budú uvoľnené z rezervy vlády Slovenskej republiky.

2. Granty pre slovenské subjekty na posthumanitárne projekty.

Najakútnejšie humanitárne potreby južnej a juhovýchodnej Ázie budú už v krátkom čase plne zabezpečené. Európska komisia i Organizácia Spojených národov preto vyzývajú vyspelé krajiny k poskytnutiu posthumanitárnej pomoci na obnovu a revitalizáciu postihnutých oblastí. Slovenské mimovládne rozvojové organizácie sú schopné a pripravené implementovať takéto projekty. Vychádzajúc z ich doterajších skúseností budú post-humanitárne projekty zamerané na  obnovu obydlí, posilnenie zdravotnej infraštruktúry a zdravotných služieb  a na podporu miestneho spôsobu obživy (najmä rybolovu). 

Ministerstvo zahraničných vecí Slovenskej republiky disponuje grantovou schémou, ktorú aplikuje pri financovaní projektov slovenskej rozvojovej pomoci. Táto schéma bude využitá i v prípade posthumanitárnych projektov. Príspevok uvoľnený z rezervy vlády vo výške 10 000 tis. Sk bude prevedený na Trustový fond Rozvojového programu Organizácie Spojených národov (UNDP). Administratívna a kontraktačná jednotka fondu vyhlási výberové konanie a Riadiaci výbor fondu vyberie 3 - 5 slovenských projektov, ktoré získajú granty.  

Takto poskytnutá pomoc je adresná a najlepšie zohľadní potreby obyvateľstva v postihnutých oblastiach. Zároveň sa podporí budovanie kapacít slovenských subjektov a ich schopnosť získať dodatočné finančné zdroje od medzinárodných humanitárnych organizácií (OCHA, ECHO ...). Humanitárna pomoc prostredníctvom slovenských subjektov najvýraznejšie zviditeľní Slovenskú republiku priamo u príjemcu. 

Od vstupu do Európskej únie je tragédia v juhovýchodnej Ázii prvou veľkou previerkou toho, ako dokáže Slovenská republika operatívne a adekvátne reagovať na humanitárnu krízu vo svete. Slovenská republika je súčasťou donorskej komunity a takto je aj medzinárodným spoločenstvom vnímaná. Flexibilita, výška i zvolená forma pomoci je priebežne posudzovaná a porovnávaná na pôde Európskej únie, Organizácie Spojených národov či Organizácie pre ekonomickú spoluprácu a rozvoj. S prístupom ostatných vyspelých krajín sme pravidelne konfrontovaní napríklad na donorských konferenciách. Posledné dni potvrdili, že kroky vlády v tejto oblasti citlivo vnímajú aj slovenské médiá a cez ne verejnosť.